วิตกปัญหาหนี้กรีซฉุดตลาดหุ้นยุโรปปิดวานนี้ปรับลง
ตลาดหุ้นยุโรปปิดร่วงลงเมื่อคืนนี้ (16 เม.ย.) โดยได้รับแรงกดดันจากความวิตกกังวลที่ว่า กรีซอาจจะผิดนัดชำระหนี้ หลังสื่อต่างประเทศรายงานว่ากองทุนการเงินระหว่างประเทศ (IMF) ได้ปฏิเสธคำร้องของกรีซที่จะขอเลื่อนเวลาในการชำระหนี้
17 เม.ย. 2558

สำนักข่าวอินโฟเควสท์รายงานว่า ตลาดหุ้นยุโรปปิดร่วงลงเมื่อคืนนี้ (16 เม.ย.) โดยได้รับแรงกดดันจากความวิตกกังวลที่ว่า กรีซอาจจะผิดนัดชำระหนี้ หลังสื่อต่างประเทศรายงานว่ากองทุนการเงินระหว่างประเทศ (IMF) ได้ปฏิเสธคำร้องของกรีซที่จะขอเลื่อนเวลาในการชำระหนี้
ทั้งนี้ ดัชนี Stoxx Europe 600 ลดลง 0.8% ปิดที่ 410.93 จุด, ดัชนี CAC-40 ตลาดหุ้นฝรั่งเศสปิดที่ 5,224.49 จุด ลดลง 29.86 จุด หรือ -0.57%, ดัชนี DAX ตลาดหุ้นเยอรมันปิดที่ 11,998.86 จุด ร่วงลง 232.48 จุด หรือ -1.90% และดัชนี FTSE 100 ตลาดหุ้นลอนดอนปิดที่ 7,060.45 จุด ลดลง 36.33 จุด หรือ -0.51%
ตลาดหุ้นยุโรปร่วงลงหลังจากสื่อต่างประเทศรายงานว่า เจ้าหน้าที่ของกรีซได้ขอเจรจากับ IMF เพื่อขอเลื่อนเวลาในการชำระหนี้ออกไป แต่คำร้องขอดังกล่าวได้ถูกปฏิเสธ ทั้งนี้ กรีซมีกำหนดต้องจ่ายหนี้จำนวน 1.95 แสนล้านยูโรให้กับ IMF ในวันที่ 1 พ.ค.นี้ แต่ในขณะเดียวกัน กรีซก็ต้องหาเงินสดเพื่อนำมาจ่ายค่าจ้างให้แก่บรรดาข้าราชการและลูกจ้างภาครัฐในเดือนเดียวกัน
ความเคลื่อนไหวล่าสุดนี้มีขึ้น หลังจากเมื่อวันที่ 9 เม.ย.ที่ผ่านมา กรีซได้ผ่อนชำระหนี้เงินกู้มูลค่า 458 ล้านยูโร (ประมาณ 492 ล้านดอลลาร์สหรัฐ) ให้กับ IMF ซึ่งเป็นความพยายามที่จะบรรลุข้อตกลงเพื่อขอรับการสนับสนุนทางการเงินจากนานาชาติในอีก 2 สัปดาห์ข้างหน้า
หุ้นดิอาจิโอ ร่วงลง 3.6% หลังจากบริษัทเปิดเผยยอดขายที่ซบเซาทั้งในทวีปยุโรป เอเชีย และละตินอเมริกา  ขณะที่หุ้นยูนิลีเวอร์พุ่งขึ้น 2.6% หลังบริษัทเปิดเผยผลประกอบการที่ดีเกินคาด ส่วนหุ้นเรโนลท์ พุ่งขึ้น 2.9% ซึ่งเป็นการปรับตัวขึ้นแข็งแกร่งสุดในบรรดาหุ้นกลุ่มรถยนต์